Rehviloterii seevastu läks minu meelest ilusti käima. Selgus, et distantsi saab läbida nii ühe, kahe kui ka kolme boksipeatusega. Kuigi võistluse eel hädaldati, et ei tea, kas neljaga ikka välja tuleb. Tegelikult tulid kõik normaalses seades autod toime kahe boksipeatusega. Webberi Red Bull ja Ferrarid pidid tegema kolm peatust, sest  millegipärast kulusid rehvid just neil alt ära. Aga debütant Sergio Pérez sai hakkama sellise vägitükiga, et tegi üheainsa peatuse ja lõpetas seitsmendana. Tõesti kahju, et mõlemad Sauberid reeglitele mittevastava tagatiiva tõttu maha võeti. Tiim teatas esiti, et kavatseb otsuse protestida, aga ju leiti, et erilist lootust pole ja diskvalifitseerimine jäi jõusse. See kergitas puntikohale (kümnendaks) teise debütandi - Paul di Resta.